钦定古今图书集成/方舆汇编/职方典/第1399卷 > 桂林府建置沿革考 通志
## 钦定古今图书集成/方舆汇编/职方典/第1399卷 > 桂林府建置沿革考 通志

本府

《禹贡》荆州之域。古百粤地。本秦郡北疆。汉元鼎六年，分属零陵郡，隶荆州。东汉为始安侯国。三国吴黄武五年，割零陵之始安县升为郡，隶荆州。晋属黄州。宋武帝复为零陵郡，属湘州，寻改为始建国。南齐为始安郡。梁置桂州于苍梧、郁林之境，无定所，大定六年，始移于今治。隋大业初，废州复为始安郡。唐武德中，复为桂州。天宝初又复为始安郡。至德间改郡曰建陵。乾元初复为桂州。光化间陞静江节度。五代时属南汉。宋仍为州，绍兴间陞静江府。元改静江路。明为桂林府。

皇清因之。

临桂县：〈附郭。〉

本汉零陵郡始安县地。晋属始安郡。唐析置福禄县，贞观初省入，更名临桂。宋以慕化县省入。元、明仍旧。

皇清因之，编户七十五里。

兴安县

本汉始安县地。唐武德中，置临源县。大历中，土将构逆，邑人守义不从，遂改全义县。晋以县置湘州。宋初州废。太平兴国初，改曰兴安县。元、明仍旧。

皇清因之，编户二十四里。

灵川县

本始安县地。唐龙朔初，析置灵川县。宋、元、明俱仍旧。

皇清因之，编户四十八里。

阳朔县

本始安县地。隋析置阳朔县，属桂州，因“阳朔山” 为名。唐初析置归义县，贞观初省入。宋、元、明俱仍旧。

皇清因之，编户三十里。

永宁州

本始安县地。唐析置纯化县。永贞初，改慕化县。乾宁初，又析慕化置古田县，属始安郡。宋属融州，后属静江府。明初，复为古田县。嘉靖末，猺獞越城劫藩帑，中丞殷正茂讨平之，奏陞永宁州。

皇清因之，编户十里。

永福县

本始安县地。唐初析置永福县，因乡为名，属桂州。元仍旧。明正统间，省理定入焉，隶桂林府。

皇清因之，编户十里。

义宁县

本唐临川地。五代晋时，置义宁巡检，后升为县。宋开宝中省，寻复置。元、明仍旧。

皇清因之，编户十三里。

全州

秦属长沙郡。汉为零陵郡之洮阳、零陵二县地。三国属吴。隋改湘源县，隶永州。五代晋时，改为清湘县，置全州。宋隶荆州路。元改置全州路。明洪武时，改路为府。九年，改为州，省清湘县入焉，隶湖广永州府。二十八年，改属桂林府。

皇清因之，编户八十四里。

灌阳县

在州南九十里。本汉零陵地。吴析置灌阳县，因灌水为名。隋省入湘源县。大业末，萧铣复置，隶全州。唐初省，后复置，属永州。五代时，属全州，宋、元、明俱仍旧。

皇清因之，编户八里。